DECIZIA COMISIEI
din 10 iunie 2009
de modificare, în scopul adaptării la progresul tehnic, a anexei la Directiva 2002/95/CE a Parlamentului European și a Consiliului în ceea ce privește scutirile referitoare la aplicații ale plumbului, cadmiului și mercurului
[notificată cu numărul C(2009) 4187]
(Text cu relevanță pentru SEE)
(2009/443/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/95/CE a Parlamentului European și a Consiliului din 27 ianuarie 2003 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (b),
întrucât:
(1)
Directiva 2002/95/CE impune evaluarea de către Comisie a anumitor substanțe periculoase interzise în temeiul articolului 4 alineatul (1) din directiva menționată.
(2)
Anumite materiale și componente care conțin plumb și cadmiu trebuie scutite de interdicție, deoarece eliminarea acestor substanțe periculoase din acele materiale și componente specifice este încă nerealizabilă din punct de vedere tehnic sau științific.
(3)
Nu este încă realizabilă înlocuirea plumbului din aliajele de lipit pentru lipirea firelor subțiri de cupru cu un diametru de 100 μm sau mai mic în transformatoare.
(4)
Nu există substituenți posibili pentru plumbul din stratul acoperitor al diodelor de înaltă tensiune pe baza unui corp din sticlă de borat de zinc.
(5)
Substituirea cadmiului și a oxidului de cadmiu în pastele pentru straturi groase utilizate pe oxidul de aluminiu aliat cu beriliu nu este încă realizabilă.
(6)
Tehnologii alternative pentru înlocuirea circuitelor analogice de procesare a sunetelor în vederea evitării utilizării de optocuploare pe bază de cadmiu în toate aplicațiile audio profesionale ar trebui să fie realizabile înainte de 31 decembrie 2009.
(7)
Substituția mercurului utilizat ca inhibitor de pulverizare a catodului în ecranele cu plasmă de curent continuu conținând până la 30 mg per ecran este în acest moment irealizabilă din punct de vedere tehnic, dar ar trebui să devină posibilă înainte de 1 iulie 2010.
(8)
Prin urmare, Directiva 2002/95/CE ar trebui modificată în consecință.
(9)
În conformitate cu articolul 5 alineatul (2) din Directiva 2002/95/CE, Comisia a consultat părțile interesate.
(10)
Măsurile prevăzute de prezenta decizie sunt conforme cu avizul comitetului instituit prin articolul 18 din Directiva 2006/12/CE a Parlamentului European și a Consiliului (2),
ADOPTĂ PREZENTA DECIZIE:
Articolul 1
Anexa la Directiva 2002/95/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 10 iunie 2009.